CELEX: 62009TN0351
Language: et
Date: 2009-09-04 00:00:00
Title: Kohtuasi T-351/09: 4. septembril 2009 esitatud hagi — Acetificio Marcello de Nigris versus komisjon

24.10.2009   
            
            
               ET
            
            
               Euroopa Liidu Teataja
            
            
               C 256/36
            
         4. septembril 2009 esitatud hagi — Acetificio Marcello de Nigris versus komisjon
   (Kohtuasi T-351/09)
   2009/C 256/64
   Kohtumenetluse keel: itaalia
   
      Pooled
   
   
      Hageja: Acetificio Marcello de Nigris Srl (Afragola, Itaalia) (esindajad: advokaadid P. Perani ja P. Pozzi)
   
      Kostja: Euroopa Ühenduste Komisjon
   
      Hageja nõuded
   
   
               —
            
            
               Tuvastada, et nimetuse „Aceto Balsamico di Modena” kaitstud geograafilise tähisena registreerimisega kaitstud päritolunimetuste ja kaitstud geograafiliste tähiste registris rikutakse määruse nr 510/2006 artiklit 3 ning ühenduse õiguskorras otsesõnu ette nähtud menetluslikke tagatisi;
            
         
               —
            
            
               tühistada Euroopa Ühenduste Komisjoni 3. juuli 2009. aasta määrus nr 582/2009, millega registreeritakse kaitstud päritolunimetuste ja kaitstud geograafiliste tähiste registris nimetus („Aceto Balsamico di Modena” (KGT)) (avaldatud 4. juulil 2009);
            
         
               —
            
            
               võtta tühistamiseks kõik meetmed, mis on vajalikud kaitstud geograafilise tähise „Aceto Balsamico di Modena” kaitstud päritolunimetuste ja kaitstud geograafiliste tähiste registrist kustutamiseks;
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Käesoleva kohtuasja hageja, kes tegeleb veiniäädika ja muude maitseainete, sealhulgas Modena palsamiäädika tootmise ja müügiga, vaidleb vastu nimetuse „Aceto Balsamico di Modena” kaitstud geograafilise tähisena vaidlustatud määrusega registreerimisele.
   Hageja väidab oma nõuete põhjenduseks, et:
   
               —
            
            
               on rikutud nõukogu 20. märtsi 2006. aasta määruse (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta (1) artiklit 3 niivõrd, kui Modena palsamiäädika tootmisarenguga seonduvad ajaloolised faktid tõendavad kindlalt seda, et asjaomastel toodetel ei ole ühe konkreetse geograafilise piirkonnaga mingit seost. On vaieldamatu, et kümneid aastaid on suurem osa Itaalias ja välisriikides müüdud Modena palsamiäädikast toodetud väljaspool ajalooliselt algupärast territooriumi. Niisugusel juhul tähistab kõnealune nimetus toodet, mida valmistatakse erilist tootmismeetodit kasutades ja millel on spetsiifilised omadused, kuid mis sellegipoolest ei sõltu tootmise asukohast;
            
         
               —
            
            
               hagejal ei ole olnud võimalik vaidlustada nimetuse „Aceto Balsamico di Modena” kaitstud geograafilise tähisena registreerimist. Ta väidab sellega seoses, et käesolevat asja puudutavate asjaolude ajalise järjestuse tõttu anti luba käesoleva kohtuasja esemeks oleva geograafilise tähise registreerimiseks ilma, et hagejal oleks olnud võimalust esitada põhjendatud vastuväide, rikkudes sellega nii nõukogu 14. juuli 1992. aasta määruse (EMÜ) nr 2081/1992 põllumajandustoodete ja toiduainete geograafiliste tähiste ja päritolunimetuste kaitse kohta (2) artikli 7 lõikes 3 kui ka praegu kehtiva määruse nr 510/2006 artikli 5 lõikes 5 sätestatud menetluslikke tagatisi.
            
         
      (1)  ELT L 93, 31.3.2006, lk 12.
   
      (2)  EÜT L 208, 24.7.1992, lk 1; ELT eriväljaanne 3/13, lk 4.